Skolegeweld: Nóg ŉ leerder doodgesteek(Foto: pixabay) In die soveelste voorval van ernstige geweld by skole is ŉ 15-jarige leerder Maandag glo deur ŉ 15-jarige medeleerder by ŉ skool in Mooinooi in Noordwes doodgesteek. Fielies Sitembile was glo kort ná 14:00 op pad huis toe, toe die verdagte hom met ŉ mes gesteek het. ŉ Verbyganger het Fielies na ŉ plaaslike kliniek gehaas waar hy gesterf het. Sy vermeende aanvaller het ná die voorval gevlug. Sy ouers het die seun vroegoggend aan die polisie oorhandig, het kol. Adéle Myburgh, polisiewoordvoerder in Noordwes, gesê. “Die provinsiale kommissaris (van die polisie) in Noordwes, lt.genl. Baile Motswenyane, het haar skok oor dié voorval, en verskeie ander wat die afgelope ruk deur leerders teen medeleerders in die provinsie gepleeg is, uitgespreek,” het Myburgh gesê. Baile het gesê hoewel die polisie hard werk om misdaadvoorkomingsprogramme by skole in te stel, het die publiek ook ŉ verantwoordelikheid om die geweld wat voorkom, te help bekamp. Maroela Media het vroeër berig ŉ 48-jarige onderwyser is vanoggend by ŉ skool in Folweni in Durban in KwaZulu-Natal op die skoolterrein doodgeskiet. Die omstandighede rakende dié voorval is nog onduidelik. Volgens inligting het die onbekende verdagte egter bloot die skoolperseel binnegestap en verskeie skote afgevuur. In nóg ŉ voorval is ŉ hoërskoolleerder geskors nadat hy ŉ onderwyser by die Luthayi High School in Hammarsdale naby Pinetown met die vuiste bygedam het. Die voorval is op video vasgelê. Die 19-jarige Mohamed Mwela, ŉ leerder van die Forest High School in Turffontein in Gauteng, het ook gister weer in die landdroshof verskyn, nadat hy ŉ 16-jarige skoolmaat, Daniel Bakwela, glo buite die skool doodgesteek het. Mwela is op borgtog van R5 000 vrygelaat. Verlede maand is die negejarige Odirile Mafore dood nadat ŉ 17-jarige medeleerder by die Kgalagatsane Primary School in Koster in Noordwes hom na bewering ernstig aangerand het. Die tiener het Odirile glo op die kop geklap en by ŉ stel trappe by die skool afgestamp.